পুরী যাওয়ার পথে ভয়াবহ দুর্ঘটনার কবলে পড়লেন চন্দননগরের মেয়র এবং তৃণমূল কংগ্রেসের হুগলি জেলার প্রবীণ নেতা রাম চক্রবর্তী। এই দুর্ঘটনায় প্রাণ হারিয়েছেন মেয়রের ব্যক্তিগত সহকারী দেবার্থ্য মুখোপাধ্যায় নামে এক যুবক। 
তৃণমূল কংগ্রেস সূত্রে খবর, রাম চক্রবর্তী গুরুতর আহত অবস্থায় ওড়িশার হাসপাতালে চিকিৎসাধীন রয়েছেন। সবমিলিয়ে বেশ কয়েকজন এই দুর্ঘটনায় আহত হয়েছেন।

রাম চক্রবর্তী। 
এ দিনই সকালে পরিবারের সঙ্গে দু’টি গাড়িতে করে পুরীর উদ্দেশ্যে রওনা দিয়েছিলেন রামবাবু। তাঁদের সঙ্গে ছিলেন রাম চক্রবর্তীর ব্যক্তিগত সহকারী দেবার্থ্য মুখোপাধ্যায়। কিন্তু জলেশ্বরের কাছে গাড়ির চাকা বদল করার প্রয়োজন পড়ে। রাস্তার পাশে গাড়ি দাঁড় করিয়ে চাকা বদলের সময়ই আচমকা একটি বড় লরি এসে ওই গাড়িটিকে ধাক্কা মারে। গুরুতর আহত অবস্থায় জলেশ্বরের স্থানীয় হাসপাতালে রাম চক্রবর্তীকে ভর্তি করা হয়েছে। কিন্তু আঘাত গুরুতর হওয়ায় তাঁকে বালেশ্বরের একটি হাসপাতালে স্থানান্তরিত করা হয়।
সূত্রের খবর, আঘাত গুরুতর হলেও মেয়রের শারীরিক অবস্থা স্থিতিশীল। তবে, তাঁর সহকারীকে প্রাণে বাঁচানো যায়নি। তিনিও তৃণমূল কর্মী হিসেবেই চন্দননগরে পরিচিত। 
ঘটনার খবর পেয়েই হুগলি জেলা থেকে বেশ কয়েকজন তৃণমূল নেতা ঘটনাস্থলের উদ্দেশ্যে রওনা দিয়েছেন। পুলিশ, প্রশাসনের পক্ষ থেকেও ওড়িশার স্থানীয় প্রশাসনের সঙ্গে যোগাযোগ করা হচ্ছে।